### NN 34/2015 (25.3.2015.), Odluka Ustavnog suda Republike Hrvatske broj: U-IIIA-2824/2014 od 19. veljače 2015.

USTAVNI SUD REPUBLIKE HRVATSKE

718

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Snježana Bagić, predsjednica Vijeća, te suci Mato Arlović, Davor Krapac, Ivan Matija, Duška Šarin i Miroslav Šeparović, članovi Vijeća, odlučujući o ustavnoj tužbi koju je podnijela Zorana Maraš Vukić iz Zadra, na sjednici održanoj 19. veljače 2015. jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se pred tim sudom vodi pod brojem: Rev-2584/13 u najkraćem mogućem roku, ali ne duljem od šest (6) mjeseci, računajući od prvoga idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositeljici ustavne tužbe, Zorani Maraš Vukić iz Zadra, Andrije Hebranga 5/IV, određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 11.400,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositeljice Ministarstvu pravosuđa Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositeljica je 31. siječnja 2013. podnijela Vrhovnom sudu Republike Hrvatske (u daljnjem tekstu: Vrhovni sud) zahtjev za zaštitu prava na suđenje u razumnom roku zbog dugotrajnosti postupka koji se vodio pred Županijskim sudom u Zadru pod brojem: Gž-2064/12. Vrhovni sud se rješenjem broj: Gzp-174/13-2 od 1. ožujka 2013. oglasio nenadležnim te predmet ustupio Županijskom sudu u Zadru koji se rješenjem broj: Gzp-240/13-5 od 21. ožujka 2014. oglasio stvarno nenadležnim te predmet ustupio Ustavnom sudu budući da se postupak vodio pred Vrhovnim sudom.

Podnositeljičin zahtjev za zaštitu prava na suđenje u razumnom roku smatra se ustavnom tužbom, podnesenom na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon).

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe i uvida u presliku spisa Općinskog suda u Zadru broj: P-2928/12 utvrdio sljedeće pravno relevantne činjenice za odlučivanje o povredi ustavnog prava podnositeljice zajamčenog člankom 29. stavkom 1. Ustava.

Parnični postupak radi utvrđenja pravne nevaljanosti oporuke pokrenut je 15. srpnja 2008. pred Općinskim sudom u Zadru protiv podnositeljice kao prvotuženice.

Podnositeljici je tužba uručena 22. srpnja 2008.

Odgovor na tužbu podnositeljica je dala 4. kolovoza 2008.

Podneskom od 27. listopada 2009. četvrtotužiteljica je zatražila zakazivanje ročišta.

Podneskom od 5. studenoga 2009. podnositeljica je požurila sud na postupanje.

Podneskom od 26. studenoga 2009. četvrtotužiteljica je ponovno zatražila zakazivanje ročišta.

Podnositeljica je podneskom od 12. veljače 2010. zatražila zakazivanje ročišta.

Ponovno postupanje po predmetu četvrtotužiteljica je zatražila podneskom od 19. veljače 2010., a podnositeljica podnescima od 23. ožujka 2010. i 8. travnja 2010.

Prvo ročište održano je 13. rujna 2010.

Na ročištu održanom 12. listopada 2010. sud je proveo dokaz saslušanja svjedoka.

Podneskom od 14. listopada 2010. podnositeljica se očitovala na dosadašnji tijek postupka.

Podneskom od 5. studenoga 2010. podnositeljica je požurila sud na postupanje.

Rješenjem od 8. studenoga 2010. sud je odredio provođenje grafološkog vještačenja.

Podneskom od 18. veljače 2011. podnositeljica je požurila sud na postupanje.

Dopisom od 25. veljače 2011. sud je pozvao na uplatu predujma za troškove grafološkog vještačenja.

Podnositeljica je ponovno podnescima od 30. ožujka 2011., 26. travnja 2011. i 13. svibnja 2011. požurila sud na postupanje.

Sud je 12. srpnja 2011. i 13. rujna 2011. održao ročišta.

Na ročištu održanom 25. listopada 2011. sud je proveo dokaz saslušanja svjedoka.

Rješenjem suda od 28. prosinca 2011. određeno je provođenje grafološkog vještačenja.

Nalaz i mišljenje vještaka dostavljeno je sudu 15. ožujka 2012.

Na ročištu održanom 4. travnja 2012. sud je zaključio glavnu raspravu.

Presuda o odbijanju tužbenog zahtjeva (P-1949/08) objavljena je na ročištu 4. svibnja 2012.

Presudom Županijskog suda u Zadru broj: Gž-2064/12 od 4. prosinca 2012. ukinuta je prvostupanjska presuda.

Podnositeljica je 31. siječnja 2013. podnijela zahtjev radi zaštite prava na suđenje u razumnom roku.

Na ročištu 23. svibnja 2013. objavljena je presuda o usvajanju tužbenog zahtjeva.

Protiv prvostupanjske presude podnositeljica je 4. lipnja 2013. podnijela žalbu.

Rješenjem Županijskog suda u Zadru broj. Gž-2064/12 od 4. prosinca 2012. ukinuta je prvostupanjska presuda te je predmet vraćen sudu prvog stupnja na daljnje postupanje.

Općinski sud u Zadru donio je 23. svibnja 2013. presudu broj: P-2928/12.

Presudom broj: Gž-1702/13-2 od 27. kolovoza 2013. potvrđena je prvostupanjska presuda.

Protiv drugostupanjske presude 10. listopada 2013. izjavljena je izvanredna revizija te je spis Općinskog suda u Zadru broj: P-2928/12 25. studenoga 2013. dostavljen Vrhovnom sudu na daljnje postupanje.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 15. srpnja 2008., a podnositeljici je uručena tužba 22. srpnja 2008.

Ustavna tužba podnesena je 31. siječnja 2013., a do tog dana parnični postupak nije bio okončan.

Ustavni sud utvrđuje da je postupak u razmatranom pravno relevantnom razdoblju od 22. srpnja 2008. (dana kada je podnostiljici uručena tužba) do donošenja ove ustavnosudske odluke trajao ukupno šest (6) godina, šest (6) mjeseci i dvadeset i sedam (27) dana.

4.2. POSTUPANJE NADLEŽNIH SUDOVA

Postupak se u pravno relevantnom razdoblju vodio pred sudovima sva tri stupnja. Prvo ročište pred Općinskim sudom u Zadru održano je gotovo dvije (2) godine nakon pokretanja parničnog postupka. Postupak se u tri navrata vodio pred Općinskim sudom u Zadru što ukazuje na neučinkovito postupanje.

4.3. PONAŠANJE PODNOSITELJICE USTAVNE TUŽBE

Ustavni sud ocjenjuje da podnositeljica ustavne tužbe nije pridonijela duljini trajanja postupka, već je, naprotiv, u više navrata podnescima (5. studenoga 2009., 12. veljače 2010., 23. ožujka 2010., 8. travnja 2010., 5. studenoga 2010., 18. veljače 2011., 30. ožujka 2011., 26. travnja 2011. i 13. svibnja 2011.) požurivala prvostupanjski sud na postupanje.

4.4. SLOŽENOST SUDSKOG PREDMETA

Ustavni sud ocjenjuje da se u konkretnom slučaju ne radi o složenijem predmetu.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u trajanju više od šest godina te da u trenutku donošenja ove ustavnosudske odluke još uvijek nije okončan. Imajući u vidu ukupno trajanje postupka, neučinkovito postupanje prvostupanjskog suda te posebice činjenicu da podnositeljica svojim ponašanjem nije pridonijela duljini postupka i da se ne radi o složenijoj pravnoj stvari, Ustavni sud ocjenjuje da je podnositeljici povrijeđeno pravo da neovisni i nepristrani sud u razumnom roku odluči o njezinim pravima i obvezama, koje je zajamčeno člankom 29. stavkom 1. Ustava.

Stoga je u smislu članka 63. stavaka 1. i 2. Ustavnog zakona donesena odluka kao pod točkama I. i II. izreke ove odluke.

6. Sukladno članku 63. stavku 3. Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta uz istodobno uvažavanje ukupnih gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se na članku 29. Ustavnog zakona.

8. Predsjednik Vrhovnog suda dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-2824/2014

Zagreb, 19. veljače 2015.

USTAVNI SUD REPUBLIKE HRVATSKE

Predsjednica Vijeća

dr. sc. Snježana Bagić, v. r.

34 25.03.2015 Odluka Ustavnog suda Republike Hrvatske broj: U-IIIA-2824/2014 od 19. veljače 2015.